Richard Dean Anderson

Richard Dean Anderson (lair 23 Januari 1950) iku sawijining pamain film lanang Amérika Sarékat, sing saiki wus pènsiyun. Dhèwèké miwiti karièr ing télévisi taun 1976, nalika olèhé maragakaké Jeff Webber ing sèrial General Hospital, lan sawisé iku dadi misuwur maragakaké MacGyver ing sèrial mawa jeneng sing padha (1985–1992). Dhèwèké banjur main film kayata Through the Eyes of a Killer (1992), Pandora's Clock (1996), lan Firehouse (1997).

Sawisé iku Anderson main manèh ing tèlèvisi ing sèrial Stargate SG-1 lan terusané wiwit taun 1997. Stargate SG-1 iki sempalan (spin off) saka film Stargate (1994).

 Babad slira 
Anderson lair ing Minneapolis, Minnesota, minangka anak mbarep saka papat anak lanangé Stuart Jay Anderson, guru, lan Jocelyn Rhae Carter, juru kriya. Dhèwèké iku turunan Nurwègen, Skotlan, Finlan-Swèdhen,  Inggris, Jerman, Swèdhen, lan mbokmenawa suku Indian Mohawk. Anderson, jeneng mburiné iku saka mbah kakungé sing asal Finlan-Swèdhen.

Dhèwèké tumuwuh ing Roseville, Minnesota, lan sekolah ing Alexander Ramsey High School. Minangka puber, impèné iku dadi juru main hoki profèsional. Nanging ora kelakon awit tangané loro-loroné tugel sajeroné telung minggu, sauntara dhèwèké main hoki kanggo tim sekolahé mawa umur 18 taun. Miturut Stan Mikita minangka anggota Hockey Hall of Fame ('balé misuwur hoki') in taun 2009, Anderson iku "nggandrungi hoki banget lan juru main sing pinter banget." Awaké uga wis wiwit awal nggandrungi musik, kriya, lan sandiwara. Anderson uga tau nyoba dadi musikus jazz.

Anderson kuliah kanggo dadi paraga ing Univèrsitas St. Cloud lan banjur ing Univèrsitas Ohio. Nanging sadurungé olèh gelaré dhèwèké DO amarga rumangsa loyo. Sawisé taun kapisan kuliah Anderson karo kanca-kancané numpak pit saka Minnesota menyang Alaska.. Banjur awaké ngalih menyang Hollywood Lor karo kanca lan pacangé sadurungé pindhah menyang Kutha New York. Pungkasané bali manèh lan manggon ing Los Angeles. Dhèwèké nyambut gawé minangka pawang iwak lodan ing pagelaran acara kéwan mamalia segara,. minangka sutradara ing Marineland, musikus abad Tengahan ing téater warung, lan minangka pengamèn dalanan pantomim lan nambul. Dhèwèké tau crita menawa mangsa iki "nalika awaké ngrasa paling seneng salawasé uripé" lan awaké kepéngin ngajari para mudha marginal carané nambul, mbadhut, lan kagunan sirkus liyané.

 Karièr 
Karièr wiwitan 
Paraga Anderson kapisan itku The Birthday Party, sawijiné film cekak saka taun 1975 sing dibabar déning Marine Reserve Public Affairs Unit kanggo ngrayakaké ambal warsané kaping 200 korps Marinir Amérika Sarékat.  Ora suwé sawisé iku, Anderson nggabung karo sawijiné sinètron Amérika Sarékat General Hospital minangka Dr. Jeff Webber saka taun 1976 nganti 1981. Sawisé iku Anderson dadi bintang tamu minangka pasangan interrasial ing salah siji épisodhe The Facts of Life sing uga dianggep minangka épisodhe perdana liwat lawang buri (backdoor pilot). Ing taun 1982–1983 dhèwèké maragakaké Adam ing sèrial TV CBS Seven Brides for Seven Brothers (gubahan bébas banget adhedhasar filmé mawa irah-irahan sing padha). Ing musim 1983–1984, dhèwèké maragakaké Lètnan Simon Adams ing sèrial Emerald Point N.A.S. besutané Dennis Weaver lan sing lawasé 22 minggu. Pasangané ing kelir iku Celia Warren (Susan Dey), bojoné pangacara marinir Jack Warren (Charles Frank). Anderson uga maragakaké Tony Kaiser ing film TV Ordinary Heroes, sing dibabar ing taun 1986 lan dilem apik.

MacGyver
Anderson dadi misuwur maragakaké Angus MacGyver sing dadi paraga utama ing sèrial tèlèvisi ngehit MacGyver, sing saka 1985 nganti 1992 suksès banget ditayangaké salawasé  pitung taun.  Paraga Angus MacGyver, uga ditepungi minangka MacGyver utawa Mac iku sawijiné pahlawan aksi optimistis sing misuwur amarga luwih milih lading wadyabala Swis tinimbang gaman geni piranti pilihan. Anderson nyatakaké yèn dhèwèké pisanan katarik menyang paraga iku amarga dhèwèké "kasengsem karo panemu yèn pahlawan TV sing ora seneng karo bedhil", lan gething marang aksi keras lan carané karakter MacGyver béda karo pahlawan aksi populèr liyané ing jaman iku.

Anderson bakal nerusaké sèrial TV iki sawisé rampung mawa prodhuksi rong film sambungané MacGyver ing taun 1994. Sawisé MacGyver rampung, Anderson nyatakaké "MacGyver wis pitung taun iki katon ing mèh kabèh frame film sing disyuting lan ora nduwé urip pribadi apa-apa."

Sajroné acara TV iku, Anderson nandhang sawetara cilaka sing ana gayutané karo olèhé nindakaké aksi stunt-é dhéwé, nganti mbutuhake sawetara operasi. Dhèwèké nandhang lara ing cakram intervertebralis ing gegeré, nalika tiba ing sawijiné bolongan nalika syuting wayah ing tengahing musim kapisan. Senadyan mengkono dhèwèké panggah nglakoni syuting mawa kahanané sing ora optimal nganti sawetara karo tengah taun sadurungé dioperasi supaya kondhisiné dadi luwih apik. Nanging dhèwèké isih panggah nandhang lara.  Anderson nyatakaké menawa cakram intervertebralisé njeblug lan marahi kondisi ischiadikus sing ngédhab-édhabi.

Karièr pungkasan
Stargate
Saka taun 1997 nganti 2005, Anderson maragakaké Jack O'Neill ing Stargate SG-1, sing adhedhasar film Stargate (1994) sing dibintangi déning Kurt Russell lan James Spader.
John Symes, minangka présidhèn Metro–Goldwyn–Mayer (MGM), nilpun Anderson dhéwé lan takon apa awaké gelem mèlu main ing sèrial iki. Anderson bola-bali nonton film Stargate lan olèh konklusi menawa film iki nduwé "potènsi gedhé" lan banjur nèken kontrak mawa prodhuser Stargate. Anderson sarujuk mèlu karo proyèk iki, menawa paragané olèha ndarbèni kalonggaran kumidhi luwih akèh tinimbang paragané Kurt Russel ing film kelir amba. Dhèwèké uga njaluk supaya Stargate SG-1 iku dadi acara TV sing para pamainé main ramé-ramé (ensemble show) supaya Anderson dudu siji-sijiné paraga sing nyangga acara kayadéné ing MacGyver. Miturut Anderson, dhèwèké uga arep improvisasi "akèh ukara supaya nambahi guyonan marang paragané iki." Ing musim ping wolu, dhèwèké milih paragané "dipromosi" dadi kumendhan basis adhedhasar anjurané Don S. Davis. Olèhé promosi iki supaya Davis bisa pènsiyun saka main déné awaké wis lara-lara lan supaya Anderson bisa olèh paraga sing luwih cilik lan ora akèh syuting ing lokasi. Dadi dhèwèké bisa luwih akèh ngemong anaké wadon ing ngomah. Ing musim sabanjuré, Anderson mungkasi statusé minangka bintang lan sutradara Stargate SG-1 lan milih dadi bintang tamu waé saben musim, supaya paragané bisa dimainaké déning pamain vèteran Ben Browder (sing nggantèni Anderson minangkan kumendhan lapangan), Claudia Black (nggantèni Anderson minangka badhut) lan Beau Bridges sing olèh nominasi Emmy (nggantèni Anderson minangka kumendhan pangkalan).

Nalika mangan wengi Kumpulan Angkatan Udara Amérika Sarèkat sing kaping 57 ing Washington, D.C., tanggal 14 September 2004, pesirah Angkatan Udara Jèndral John P. Jumper maringi Anderson tandha kaurmatan kanggo perané minangka bintang lan sutradara èksekutif Stargate SG-1, sing nggambaraké Angakatan Udara kanthi positif wiwit awal. Anderson uga digawé dadi brigadir jèndral Angkatan Udara honoris causa.

Karya liyané
Ing taun 1995, Richard Anderson tembayatan karo John de Lancie ing sèrial Legend, yaiku sèrial kumidhi sing mung ndarbèni rolas èpisodhe ing tlatah Wètan Bringas (Wild West). Sèrial iki perkara pangripta roman picisan sing kepeksa kudu maragakaké paraga fiksiné dhéwé. Awalé sèrial iki ditulis minangka film TV, nanging sabanjuré diputusaké digawé sèrial. Film TV-né sing asli didadèkaké 'èpisodhe pilot sing suwéné rong jam. Anderson dilem olèhé maragakaké Ernest Pratt lan Nicodemus Legend déning akèh kritisi, saya manèh déning John O'Connor saka koran The New York Times.

Anderson iku seneng banget marang acara TV The Simpsons, sing kerep diomongaké ing sèrial SG-1, banjur ing taun 2005 Anderson diundang dadi bintang tamu ing acara iki. Dhèwèké nyuwarani awaké dhéwé ing èpisodhe "Kiss Kiss, Bang Bangalore", nalika Anderson diculik déning Selma lan Patty Bouvier, sedulur wadoné Marge Simpson. Selma lan Patty iku wis suwé nggandrungi paraga MacGyver iki.

Dan Castellaneta, aktor swara sing maragakaké Homer Simpson (antara liyané), uga dadi bintang tamu ing Stargate SG-1 ("Citizen Joe") lan, nalika nyritakaké kasektèné bisa ndeleng prastawa-prastawa salawasé uripé Jack O'Neill, uga crita olèhé O'Neill nggandrungi The Simpsons.

Anderson uga tau cekak maragakaké Angus MacGyver ing taun 2006 sajroné iklan MasterCard nalika tetandhingan Super Bowl XL. Senadyan alur crita iklan iki adhedasar "Rumus MacGyver Formula", wataké rada-rada satire marang sèrial iki, amarga nuduhaké solusi mustakil marang alangan sing dialami MacGyver (salah sijiné, dhèwèké ngethok tali kandel mawa wewangèn gantungan ambu pinus).

Lee David Zlotoff, minangka pangripta MacGyver, ngandharaké ing tanggal 3 Mèi 2008, menawa film kelir amba MacGyver lagi diprodhuksi.

Anderson uga maragakaké MacGyver minangka paraga kaméo ing apa sing mèmper parodhi iklan acara Saturday Night Live lan nudhuhaké paraga sing kerep muncul yaiku MacGruber (dimainaké déning Will Forte), nanging sajatiné pancèn iklan tenanan kanggo acara Saturday Night Live lan Pepsi. Ing iklan iku MacGruber dadi obsèsi senengané ngombèni Pepsi. Iklan iki tayang ping telu ing tanggal 31 Januari 2009 in SNL lan bagéyan pindhoné dibalèni manèh nalika Super Bowl XLIII sadina sawisé.

Anderson iki uga tau mainaké paraga Jèndral Jack O'Neill ing Stargate Atlantis lan Stargate Universe sing kapisan katayangaké ing sasi Oktober 2009.

Anderson banjur mèlu main ing sèrial Fairly Legal ing USA Network wiwit musim gugur 2010 minangka David Smith. Paragané iki main ping telu.

Karya kréasi liyané
Anderson tau dadi sutradara èksèkutif ing enem acara sing awaké dhéwé ya mèlu main: MacGyver: Lost Treasure of Atlantis, MacGyver: Trail to Doomsday, Legend, Stargate SG-1, Firehouse lan From Stargate to Atlantis: Sci Fi Lowdown.

Anderson uga komposisi lagu "Eau d'Leo" kanggo èpisodhe MacGyver "The Negotiator".

 Pagawéan darmabakti 
Anderson minangka naralila tau nyengkuyung Waterkeeper Alliance, yaiku sawijining organisasi sing ngupayakaké ngendhegaké polusi banyu.

Anderson iku anggota Board of Trustees (Rad Para Wali) Challengers Boys and Girls Club, sawijining organisasi para mudha sing diadegaké ing taun 1968 mawa pitulungé sutradara MacGyver Stephen Downing, lan mèlu diliput ing sawijining èpisodhe wiwit musim kaping 4.

Anderson nampa penghargaan Celebrity Award saka yayasan Make-a-Wish Foundation, déné ubayaning marang organisasi iku. Dhèwèké uga nyengkuyung manékawarna organisasi nirlaba Sclerosis Society lan wis tau wara-wara ing iklan umum kanggo nuduhaké olèhé nyengkuyung sawetara organisasi iku.

Anderson iku uga antusias olèhé nyengkuyung Special Olympics lan salah sawijiné pambiwara sing akèh ana ing acara pambukané.

Ing taun-taun pungkasan, Anderson uga nulungi sawetara organisasi kupengan ngalam saindhenging donya.

Dhèwèké iku anggota Rad Penaséhat saka Sea Shepherd Conservation Society lan tau kerjasama karo anggota Earth Rivers Expeditions nganti Produce River Project.

 Urip pribadi 
Anderson mbagi wektuné antara Vancouver, Los Angeles, lan Minnesota lor. Dhèwèké ngarani awaké dhéwé “fanatik marang ulah raga musim atis,” banjur  awaké seneng main hoki lan ski. Ing taun 1998 dhèwèké krasa menawa “kudu luwih alon-alon uripé “ awit “dhengkulé padha dirékonstruksi.” Nalika syuting SG-1, dhèwèké mimpin hoki dalanan lan hoki ès sing dimainaké déning anggota kru lan para paraga liyané.

Saka taun 1996 nganti 2003, mitra uripé iku Apryl A. Prose, ibuné anaké tunggal, Wylie Quinn Annarose Anderson (lair tanggal 2 Agustus 1998).

 Filmografi 
 Tèlèvisi 
TaunSèrialParagaCathetan1976–1981General HospitalDr. Jeff Webber14 èpisodhe1981The Facts of LifeBrian ParkerÈpisodhe - "Brian and Sylvia"Today's F.B.I.Andy McFey Èpisodhe - "The Fugitive"1982The Love BoatCarter Randall Èpisodhe - "Isaac Gets Physical/She Brougher her Mother Along/Cold Feet"1982–1983Seven Brides for Seven BrothersAdam McFadden22 èpisodhe1983–1984Emerald Point N.A.S.Lt. Simon Adams1985–1992MacGyverAngus MacGyver139 èpisodhe1991The Tonight Show Starring Johnny Carson1995LegendErnest Pratt/Nicodemus Legend12 èpisodhe1996Pandora's ClockKaptèn James Holland2 èpisodhe1997–2007Stargate SG-1Jack O'Neill173 èpisodhe2004–2006Stargate Atlantis4 èpisodhe2006The SimpsonsAwaké dhéwéEpisode - "Kiss Kiss, Bang Bangalore"2009Saturday Night LiveMacGyver2 èpisodhe2009–2010Stargate UniverseJack O'Neill6 èpisodhe2011Fairly LegalDavid Smith4 èpisodheRaising HopeKeith Èpisodhe - "Jimmy and the Kid"2012Mercedes Benz: MacGyver and the New CitanAngus MacGyver2 èpisodhe2013Don't Trust the B---- in Apartment 23 Awaké dhéwé1 èpisodhe

 Film 
TaunIrah-IrahanParagaCathetan1975The Birthday PartyMarinir Perang KoréaFilm informasi umum1982Young Doctors in LoveDagang narkotikaora katulis1986Odd JobsSpudOrdinary HeroesTony KaiserFilm TV1992Through the Eyes of a KillerRay BellanoIn the Eyes of a StrangerJack Rourke1994MacGyver: Lost Treasure of AtlantisAngus MacGyverMacGyver: Trail to DoomsdayBeyond BetrayalBradley Matthews1995Past the BleachersBill Parish1997FirehouseLt. Michael Brooks2008Stargate: ContinuumJack O'Neill

 Dolanan komputer 
TaunIrah-irahanParagaCathetan1997Fallout: A Post-Nuclear Role Playing GameKillian DarkwaterParaga swara2013Stargate SG-1: UnleashedJack O'Neill

 Sutradara 
 Taun Irah-irahan Paraga Notes 1994 MacGyver: Lost Treasure of Atlantis sutradara èksèkutif TV MacGyver: Trail to Doomsday 1997 Stargate SG-1 Firehouse 2004 From Stargate to Atlantis: Sci Fi Lowdown

 Réferènsi 

 Pranala njaba 





Anderson
Kategori:MacGyver
Kategori:Wong Amérika Sarékat